Teine lugemine

17.09.2025

**662 SE II**

**Seletuskiri**

**hädaolukorra seaduse ja teiste seaduste muutmise seaduse eelnõu**

**teiseks lugemiseks**

**1.** **Menetlus juhtivkomisjonis esimese ja teise lugemise vahel**

Eelnõu algatas Vabariigi Valitsus käesoleva aasta 2. juunil. Eelnõu esimene lugemine lõpetati käesoleva aasta 16. juunil. Muudatusettepanekute esitamise tähtajaks, käesoleva aasta 2. juuli kell 16.00, esitati eelnõule väljastpoolt juhtivkomisjoni 1 muudatusettepanek Sotsiaaldemokraatliku Erakonna fraktsiooni poolt. Riigikaitsekomisjon esitas juhtivkomisjonina eelnõule 3 muudatusettepanekut.

Riigikaitsekomisjon arutas eelnõu enne teist lugemist käesoleva aasta 9. ja 15. septembri istungitel.

Riigikaitsekomisjoni käesoleva aasta 9. septembri istungil osalesid Siseministeeriumi pääste- ja kriisivalmiduse asekantsler Tuuli Räim, nõunik Kadi Luht-Kallas, nõunik Mari Tikan, õigusnõunik Kai Reinhold, Päästeameti varjumise ekspert Leho Lemsalu, Eesti Korteriühistute Liidu juhatuse liige Urmas Mardi, Restate kinnisvaraarenduste projektijuht ja Eesti Kinnisvarafirmade Liidu juhatuse liige Ardi Roosimaa, Eesti Infotehnoloogia ja Telekommunikatsiooni Liidu poliitika- ja õigusvaldkonna juht Keilin Tammepärg, Kaubandus-Tööstuskoja jurist Ireen Tarto ja poliitikakujundamise ja õigusosakonna juhataja Marko Udras, ettevõtja Uku Tuul.

Käesoleva aasta 15. septembri istungil kiitis riigikaitsekomisjon konsensuslikult heaks eelnõu teise lugemise teksti, muudatusettepanekute tervikloetelu, milles olid lisatud keelelised ja normitehnilised täpsustused ning käesoleva seletuskirja.

**2.** **Muudatusettepanekud, keelelised ja normitehnilised täpsustused**

Kokku on muudatusettepanekute loetelus 7 muudatusettepanekut. Muudatusettepanekud ja nende detailsemad selgitused on antud muudatusettepanekute loetelus. Enamus muudatusettepanekutest on eelnõu täpsustavad ning lähtuvad siseministri 29.08.2025 kirjas nr 1-6/3238-1 sisalduvatest ettepanekutest ning riigikaitsekomisjonis toimunud aruteludest ning Riigikogu menetluses olevast tsiviilkriisi ja riigikaitse seaduse eelnõust (668 SE).

Olulisem ja sisulisem muudatus tuleneb muudatusettepanekutes nr 4 ja 5. Nimelt, olles ära kuulanud eelnõuga seotud huvigrupid, Siseministeeriumi valitsemisala ja Kaitseministeeriumi ametnikud otsustas riigikaitsekomisjon oma 09.09.2025 istungil konsensuslikult, et nii avalike ja mitteavalike varjendite rajamise kohustuse tähtaeg peab olema sama ehk siis 2026. aasta 1. juuli. Eelnõu algtekstis on sätestatud mitteavaliku varjendi rajamise nõuet ei kohaldata hoonele, mis on püstitatud või mille ehitusloa taotlus või ehitusteatis püstitamiseks on esitatud enne 2028. aasta 1. juulit.

Keeletoimetaja ja riigikaitsekomisjoni nõunik-sekretariaadijuhataja ettepanekul ning eelnõu algataja esindajatega kooskõlastatult tegi riigikaitsekomisjon eelnõus mitmeid keelelisi ja normitehnilisi täpsustused. Eelnõu teksti viidud muudatused, sh keelelised ja normitehnilised täpsustused on alla joonitud.

**3. Juhtivkomisjoni menetluslikud otsused ja ettepanekud**

Riigikaitsekomisjon otsustas 09.09.2025 istungil konsensuslikult teha ettepanek võtta eelnõu teiseks lugemiseks Riigikogu täiskogu päevakorda käesoleva aasta 17. septembril. Veel otsustas riigikaitsekomisjon 09.09.2025 istungil konsensuslikult teha Riigikogule ettepanek eelnõu teine lugemine lõpetada.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Esitab riigikaitsekomisjon 15.09.2025.

(kinnitatud digitaalselt)

Kalev Stoicescu

Riigikaitsekomisjoni esimees